Euroopa Parlamendi ja nõukogu määrusega (EL) 2015/758 on kehtestatud hädaabinumbri 112 teenusel põhineva sõidukisisese eCall-süsteemi kasutuselevõtmisega seotud tüübikinnituse nõuded. Selles nõutakse, et kõik sõiduautode ja kaubikute uued mudelid oleksid alates 31. märtsist 2018 varustatud süsteemiga, mis saadaks raske liiklusõnnetuse korral automaatselt teavet ja algatataks häälkõne lähimasse riiklikku hädaabiteenistusse (Euroopa hädaabinumbril 112). See vähendab märkimisväärselt päästjate reageerimisaega ja aitab päästa inimelusid. Kuna määrust hakati kohaldama kaks aastat tagasi, võeti ELi teedel kasutusele rohkem kui miljon uut eCall-süsteemiga varustatud mootorsõidukit ja see arv peaks lähiaastatel kiiresti suurenema.

3.1. Vastuvõetud delegeeritud õigusakt

Vaatlusperioodil kasutas komisjon delegeeritud volitusi, võttes vastu järgmise õigusakti, mis hõlmab kõiki nelja eespool punktis 2 loetletud küsimust.

Komisjoni delegeeritud määrus (EL) 2017/79 (millega kehtestatakse mootorsõidukite ELi tüübikinnituse üksikasjalikud tehnilised nõuded ja katsemenetlused seoses hädaabinumbri 112 teenusel põhinevate sõidukisiseste eCall-süsteemidega, hädaabinumbri 112 teenusel põhinevate sõidukisiseste eCall-süsteemide eraldi seadmestike ja osadega ning täiendatakse ja muudetakse Euroopa Parlamendi ja nõukogu määrust (EL) 2015/758 erandite ja kohaldatavate standardite osas) võeti vastu 12. septembril 2016.

3.2.Vastuvõtmise eelne konsulteerimine

Komisjon konsulteeris delegeeritud õigusakti ette valmistades liikmesriikide ja asjaomaste sidusrühmade nimetatud ekspertidega (mootorsõidukite töörühma automaatsete hädaabikõnede allrühmas) korrapäraste teemakohaste koosolekute ja kirjalike konsultatsioonide kaudu. Kõnealuste konsultatsioonidega seotud dokumendid saadeti üheaegselt Euroopa Parlamendile ja nõukogule.

Delegeeritud õigusakti ettevalmistamise käigus toimus ulatuslik konsulteerimine Euroopa Andmekaitseinspektori kabineti ekspertidega. Komisjon osales Euroopa Parlamendi juhtivate ja kaasatud komisjonide koosolekutel, et vahetada täiendavalt arvamusi õigusakti eelnõu üle. Arvamustevahetustel esitatud tähelepanekuid võeti arvesse delegeeritud õigusakti lõplike versioonide koostamisel.

3.3.Delegeeritud õigusakti kohta vastuväiteid ei ole

Määruse (EL) 2015/758 artikli 8 lõike 5 kohaselt võivad Euroopa Parlament ja nõukogu vastavalt artikli 2 lõikele 2, artikli 5 lõigetele 8 ja 9 ning artikli 6 lõikele 12 vastu võetud delegeeritud õigusaktide kohta vastuväited esitada kahe kuu jooksul alates õigusakti teatavakstegemisest, kusjuures seda tähtaega võib Euroopa Parlamendi või nõukogu algatusel pikendada veel kahe kuu võrra.

Euroopa Parlament ega nõukogu ei esitanud punktis 3.1 nimetatud delegeeritud õigusakti kohta vastuväiteid ning seega delegeeritud õigusakt avaldati ja see jõustus vastuväidete esitamise perioodi lõpus.

4.KOKKUVÕTE

Komisjon on seisukohal, et ta on kasutanud talle antud delegeeritud volitusi määruse (EL) 2015/758 artiklis 8 sätestatud piires ja selles sätestatud tingimuste kohaselt. Komisjon leiab, et volitusi on vaja pikendada, sest tulevikus on vaja täiendavaid delegeeritud õigusakte, muu hulgas selleks, et ajakohastada määruse (EL) 2015/758 artikli 5 lõikes 8 osutatud standardite versiooni ja kohandada komisjoni delegeeritud määruse (EL) 2017/79 lisades sätestatud katsemenetlusi tehnoloogia arengule. Käesoleva aruande esitamisega täidab komisjon määruse (EL) 2015/1017 artikli 8 lõike 2 kohase aruandekohustuse. Komisjon palub Euroopa Parlamendil ja nõukogul käesolev aruanne teadmiseks võtta.